寄翰苑所知
作者：宋無
朝代：宋

paragraphs: 多士當文治，明良際盛時。
騷壇先佩印，策陣已搴旗。
西極蹄千里，南溟翼四垂。
疾雷天地破，崩嶽鬼神移。
學過三都賦，神超七步詩。
陰何須大賞，鮑謝只平欺。
尺璧光難掩，華鐘響發遲。
人遊丹桂窟，鳳噦碧梧枝。
漢室方虛席，枚臯復擅詞。
數承恩詔見，趨赴重官儀。
黄閣登清要，蒼生息舊疲。
星辰侵履舄，桃李傍階墀。
珂里豪家逐，銅駝樂部隨。
行歌金騕褭，醉舞玉參差。
杜曲花偏滿，蓬壺酒不辭。
弓開射熊館，劍倚化龍陂。
秀彥居同宷，軒車出共馳。
侯門相雜遝，寒素獨吁嘻。
塵榻應容下，仙舟可待追。
亦慚才莫逮，終負志難衰。
攀附羞蘿蔦，徬徨向路岐。
未酬題柱興，徒抱練絲悲。
幽谷音猶澀，鹽車力尚卑。
泥途淹騄駬，荆棘困黄鸝。
睍睆還求友，騰驤却避羈。
愁吟長鋏伴，閒夢矮牀知。
縫掖今誰貴，乘桴任所之。
短章非善頌，聊以展吾私。